Këtë javë në Washington
Vizita e Presidentit Obama në Meksikë dhe Amerikën Qendrore pritet të theksojë përpjekjet për riorganizimin e sistemit të imigracionit
Lufta politike në Uashington do të qetësohet këtë javë ndërsa Presidenti Barack Obama shkon për vizitë në Meksikë dhe Amerikën Qendrore. Presidenti Obama kishte shpresuar ta shfrytëzonte udhëtimin e tij në Meksikë për të nxitur ligje të reja për kontrollin e armëve, që do të ndalonin kalimin e armëve nga SHBA në duart e karteleve famëkeqe të drogës në Meksikë. Lufta e drogës i ka marrë jetën mijëra njerëzve në Mekiskë gjatë viteve të fundit, por presidenti meksikan Enrique Pena Nieto është zotuar ta vazhdojë atë. Reforma e armëve u bllokua në Kongres, por një tjetër çështje me rëndësi të madhe për Meksikën vazhdon të mbetet për t’u shqyrtuar: reforma e imigracionit. Shumë nga 11 milionë imigrantët pa dokumente në Shtetet e Bashkuara kanë lindur në Meksikë. Riorganzimi i sistemit të imigracionit është një përparësi e Presidentit Obama, siç e bëri ai të qartë në fjalimin e tij të inaugurimit. Reforma e imigracionit do të mirëpritej nga udhëheqësit e Meksikës dhe nga mbështetësit e të drejtave të njeriut. Ligji për imigracionin, i hartuar nga përfaqësues të të dyja partive, u bë i njohur në fillim të muajit prill në Senat. Megjithëse Kongresi do të jetë pushim, kjo javë, mund të jetë e rëndësishme për sigurimin e mbështetjes legjislative për propozimin. Ligjvënësit do të jenë këtë javë në shtetet e tyre, për t’u takuar me zgjedhësit. Mbështeteja, apo kundërshtimi i fortë i votuesve për reformën e imigracionit mund të ndihmojë tek qëndrimi që do të mbajnë anëtarët e Kongresit kur ata të rikthehen në punë javën e ardhshme.